Twee vas oor springstof in LimpopoArgieffoto Foto: SAPD Twee mans het Vrydag in die Musina-landdroshof in Limpopo verskyn op aanklag van die onwettige besit van springstof. “Victor Chaikumbure (33) en Nicholas Mhlanga (34) van Zimbabwe moet Donderdag weer in die hof verskyn om formeel aansoek te doen om borgtog,” het brig. Hangwani Mulaudzi, woordvoerder van die polisie in Limpopo, gesê. Die mans is Donderdagmiddag in Le Hellcostraat in hegtenis geneem. “Die polisie het die voertuig deursoek en agt lontontstekers en agt ontploffingspatrone agter die bestuurder se sitplek ontdek,” het Mulaudzi gesê. Chikambure, wat in daardie stadium die motor bestuur het, het erken die springstof behoort aan hom en hulle is dadelik in hegtenis geneem. -SAPA